На основу чл. 6. и 7. Правилника о условима и начину доделе буџетских средстава за финансирање потреба и интереса младих на територији АП Војводине („Службени лист АПВ“, број 3/17, 18/18 и 36/18) и чл. 24. и 25. Покрајинске скупштинске одлуке о буџету АП Војводине за 2022. годину („Службени лист АПВ“, број 54/21), Покрајински секретаријат за спорт и омладину (у даљем тексту: Секретаријат) расписује

**ЈАВНИ КОНКУРС**

**ЗА ФИНАНСИРАЊЕ РЕАЛИЗАЦИЈЕ ПРОГРАМА ,,ФОНД ЗА ТАЛЕНТЕ“**

Пројекти за реализацију програма "Фонд за таленте" намењени су афирмисаним младим талентима ради подршке и обезбеђивања њиховог континуитета рада и успеха, побољшања услова за њихов рад и напредовања.

**УСЛОВИ У ПОГЛЕДУ ПОДНОСИЛАЦА**

* Право на подношење предлога програма имају искључиво **васпитно-образовне установе** са седиштем на територији АП Војводине
* Подносилац мора да располажe капацитетима за реализацију програма;
* Уколико се пројекат реализује у партнерству с неком организацијом, неопходно је доставити доказ о сарадњи с том организацијом (протокол, споразум и слично).

**УСЛОВИ У ПОГЛЕДУ ПРЕДМЕТА КОНКУРСА**

* припрема и учешће младих талената на репрезентативним такмичењима у земљи или иностранству
* стручно усавршавање младих талената
* побољшање услова за рад и унапређивање наставног процеса рада с младим талентима у образовној установи
* набавка опреме и учила неопходних за рад с младим талентима
* студијска усавршавања

**ДОКУМЕНТАЦИЈА КОЈА СЕ ДОСТАВЉА**

* копије стечених диплома и награда младог талента на репрезентативним такмичењима у земљи или иностранству у једној или више области, којима се доказује његова досадашња успешност и континуитет рада;
* за студенте, документ којим се доказује постигнут просек изнад 8,50 на студијама;
* препорука ментора или директора школе;
* документација која се односи на пројекат (планирано такмичење или усавршавање) за који се траже средства.

**КРИТЕРИЈУМИ У ПОГЛЕДУ ОДАБИРА ПРОЈЕКАТА**

* постигнути досадашњи резултати ученика или студента на репрезентативним такмичењима у земљи или иностранству
* ниво такмичења за која се потражују средства
* континуитет успешности младог талента на такмичењима
* општи успех у редовном школовању
* просек постигнут на студијама
* целисходност предложених метода и активности у раду с младим талентом
* реалан предлог потребних средстава за реализацију предвиђених активности
* препорука ментора или релевантног стручњака
* активизам студента у струковним или студентским организацијама
* досадашње промовисање постигнућа у области уметности (концерти, изложбе)
* реалан и достижан циљ

Укупан износ средстава који се расподељује по овом конкурсу износи **3.000.000,00 (три милиона) динара.**

**РОК ЗА ПОДНОШЕЊЕ ПРЕДЛОГА ПРОЈЕКАТА ПО КОНКУРСУ**

**Јавни конкурс је отворен од дана објављивања у дневном листу „Дневник“ и траје до 1. марта 2022. године**.

Након истека рока трајања овог Конкурса, стручна Комисија ће вредновати поднете предлоге пројеката, те доставити покрајинском секретару предлог за финансирање. Након доношења одлуке на интернет страници Секретаријата ће се објавити списак подносилаца чији су предлози пројекта одобрени. Објављивањем ове листе, сматраће се да су подносиоци предлога пројеката који нису на листи, одбијени са захтевом за финансирање, те да су на овај начин о томе обавештени.

**НАЧИН ПОДНОШЕЊА ПРЕДЛОГА ПРОЈЕКАТА**

Пријаве на конкурс испуњавају се искључиво на одговарајућем обрасцу који је објављен на интернет страници Секретаријата: [www.sio.vojvodina.gov.rs](http://www.sio.vojvodina.gov.rs) и достављају се заједно са CD-ом (који треба да садржи скениране све документе у ПДФ формату који се достављају уз захтев) у запечаћеној коверти са назнаком **„Пријава за Јавни конкурс - Фонд за таленте"** на адресу: Покрајински секретаријат за спорт и омладину, Булевар Михајла Пупина 16, 21000 Нови Сад, или непосредно на писарници покрајинских органа. Неблаговремене и непотпуне пријаве неће се разматрати.